钦定古今图书集成/方舆汇编/职方典/第1321卷 > 南雄府城池考 府志
## 钦定古今图书集成/方舆汇编/职方典/第1321卷 > 南雄府城池考 府志

本府。〈保昌县附郭。〉

南雄府城池　。旧州城仅环府治，宋皇祐壬辰，知州萧渤辟之，为门三：东曰“春熙” ，今为钟楼；西曰“凌江” ，今名“武定” ；南曰“政平。” 淳熙戊戌，知州李嵘修。嘉定甲戌，知州刘公亮修，丁丑知州黄庶重建三门，庚辰知州孙崇修，甲辰知州赵汝钥修。绍定癸巳，知州张友修。元至正乙巳，指挥王玙修，名旧城曰“斗城” ，外筑土城三百四十丈，崇一丈有奇，厚称之，池如城之数，深如崇之数。增建东南北三门，北曰“拱极” ，东今名“朝阳” ，南今名“向明” ，以小别之，谓之“顾城。” 明成化丙戌，巡抚都御史韩雍檄知府罗俊甃以石。己丑，佥事陈贵自小北门至牛轭潭，筑土城三百馀丈，沿河固以木栅。丙申，斗城西河决，知府江璞筑堤御之。正德中，流贼啸集。戊辰，知府王珀请于都御史林廷选，奏发帑藏，甃土城以砖。甲戌，知府李吉增女墙六尺，门其东曰“宾旸” ，东南曰“文明” ，谓之“新城。” 其池广一丈，深如之。嘉靖丙戌，知府伍箕修。甲午，知府何岩修。己亥，知府郑朝辅修。嘉靖丙子，知府欧阳念倡郡民甃沿河水城。万历丙戌，斗城水陷数十丈。自小东门右掖至小南门倾圮约三十馀丈，迤北约圮十馀丈，水城沿河尽废。自小梅关至太平桥，约圯四百馀丈，知府周保修

皇清顺治八年，内外二城倾倒，知府郑龙光修。丁酉

大水斗城、顾城、新城俱陷。水城全圮，知府陆世楷修。

外县

《始兴县城池　》：“始兴县古今三迁，俱无城。明天顺中，知县谢濂筑土为垣。成化乙未，都御史韩雍廓而大之，甃以瓴甋，周三百四十八丈有奇，高一丈五尺，厚一丈。池周四百丈有奇，深五尺，广倍之。凡三门：南曰‘向秀’” ，东曰“东作” ，西曰“西成” ，各有楼，皆置守。壬寅，知府江璞建串楼三百四十八间，桥楼一座。弘治壬戌，雨圮，通判留芳修。正德甲戌知县梁冠修。嘉靖癸未河决，知县高辅筑堤御之。乙未知县汪庆舟修。丙辰，南城被水冲圮十馀丈，通判马锡修。隆庆辛未知县谢成贤修。万历辛卯知县蒋希禹修。崇祯己卯知县萧琦增筑城垣，修三门，其南易名“答阳。”

皇清顺治戊戌，经历白引箕修。辛丑知县王毓慧修。